Pohľad na univerzitu al-Azhar
**Univerzita al-Azhar** je univerzita, ktorá bola založená pri mešite al-Azhar nachádzajúcej sa v Káhire. 

Názov *al-Azhar* znamená „Žiariaca mešita". Mešitu založil generál Džauharom v roku 970 ako piatkovú mešitu novozaloženého mesta al-Qáhira. Samotná škola (madrasa) vznikla v roku 988 a je to zrejme najstaršia kontinuálne existujúca vysoká škola na svete (býva uvádzaná ako univerzita, čo je ale špecifický druh inštitúcie pochádzajúcej z európskeho stredoveku a pre ktorý je charakteristická akademická sloboda a všeobecné vzdelanie, t. j. poskytovanie vzdelania vo všetkých hlavných odboroch ľudského poznania). Univerzita je známa ako najprestížnejšia univerzita pre islamský svet.[chýba zdroj] Okrem vysokoškolského vzdelávania al-Azhar dohliada na národnú sieť škôl s približne dvoma miliónmi študentov. Od roku 1996 bolo k univerzite pridružených viac ako 4 000 vzdelávacích inštitútov v Egypte.

Štúdium na univerzite
---------------------

 Interiér mešity
Univerzita bola založená v roku 970 alebo 972 Fátimovským kalifátom ako centrum islamského učenia. Študenti podrobne študovali Korán a islamské právo spolu s logikou, gramatikou a rétorikou. Dnes je hlavným centrom arabskej literatúry a islamskej vzdelanosti vo svete. V roku 1961 boli do jeho učebných osnov pridané ďalšie nenáboženské predmety. Do roku 1961 tu bola vyučovaná iba teológia, islamské vedy, islamské právo a arabčina. Dnes tu sú aj rôzne fakulty prírodných a spoločenských vied. Každý študent študujúci niektorý zo svetských odborov musí zároveň navštevovať aj prednášky z teológie a islamského práva. Z oboch týchto odborov tiež skladá skúšky.

Na prijatie na štúdium je potrebné maturitné vysvedčenie na niektorej z al-azharských stredných škôl, ktoré sa nachádzajú po celom Egypte. Študenti zo zahraničia musia najskôr navštevovať rok trvajúci prípravný kurz, počas ktorého sa učia arabčinu, angličtinu a islamské vedy.

Historicky pozostávala akademická obec univerzity z prívržencov rôznych názorových smerov islamu. Zastúpené boli teologické školy al-Ashari a al-Maturidi. Univerzita má dlhú tradíciu výučby všetkých štyroch škôl sunnitskej islamskej jurisprudencie (Hanafi, Maliki, Shafi a Hanbali). Hlavný mufti každého myšlienkového smeru pôsobil ako dekan zodpovedný za učiteľov a študentov v tejto skupine. Za čias Osmanov sa dekan Hanafi dostal do pozície *primus inter pares*. Akademická obec tiež zahŕňala členov siedmich hlavných súfijských rádov. Al-Azhar sa stavala antagonisticky vzťah voči wahhábizmu.

Modernizácia
------------

Počas vlády egyptského prezidenta Džamála Abd an-Násira v roku 1961 bola al-Azhar obnovená ako univerzita, pričom sa pod ňu po prvýkrát začlenila široká škála svetských fakúlt ako obchodná, ekonomická, farmaceutická, lekárska, inžinierska a poľnohospodárska fakulta. Predtým *Encyklopédia islamu* klasifikuje al-Azhar rôznym spôsobom ako madrasu, centrum vyššieho vzdelávania a od 19. storočia náboženskú univerzitu, ale nie ako univerzitu v plnom zmysle slova. V tom istom roku bola pridaná aj islamská ženská fakulta.

Mešita al-Azhar
---------------

Mešitu al-Azhar nazýval západný svet „Vatikán islamu", pretože za doby Fátimovcov tu boli položené základy šiitskej viery a v čase Saladina sa naopak stala centrom ortodoxného sunnitského učenia. Univerzita prináleží k mešite al-Azhar, ktorá je prístupná pre všetkých. Mešita al-Azhar (arabsky: الجامع الأزهر, romanizované: *al-Jāmiʿ al-ʾAzhar*), známa jednoducho ako al-Azhar, bola prvá mešita založená v meste, ktoré si nakoniec vyslúžilo prezývku „Mesto tisícov minaretov". Predpokladá sa, že pochádza z az-Zahrāʾ (čo znamená „žiariaci"), titulu udeleného Fatime, dcére Mohameda.

Referencie
----------

1. ↑  LEVTZION, Nehemia; POUWELS, Randall L.. *The History of Islam in Africa*. 1. vyd. Athens, Ohio : Ohio University Press, 2000. S. 28-32.
2. ↑  BROWN, Nathan J.. *Post-Revolutionary al-Azhar* [online]. Cernegie Papers, [cit. 2022-10-10]. Dostupné online.
3. 1 2  Al-Azhar University. In:  *Encyclopædia Britannica* [online]. www.britannica.com, [cit. 2022-10-10]. Dostupné online. (po anglicky)
4. ↑  OXFORD UNIVERSITY PRESS. *Al-Azhar: Oxford Bibliographies Online Research Guide*. 1. vyd. Oxford : Oxford University Press, 2010. ISBN 9780199803804. S. 2-12.
5. 1 2   *The Identity of Al-Azhar and Its Doctrine* [online]. Jadaliyya - جدلية, [cit. 2022-10-10]. Dostupné online. (po anglicky)
6. ↑   *Al-Azhar University* [online]. Times Higher Education (THE), 2021-11-20, [cit. 2022-10-10]. Dostupné online. (po anglicky)
7. ↑  AMBROSOVÁ, E.. *Egypt*. 1. vyd. Mnichov : Nelles Verlag, 1999. ISBN 3-88618-186-3. S. 89.
8. ↑  HAVELKA, Ondřej. *Egypt. In: Východní Afrikou*. 1. vyd. Praha : Akbar, 2016. ISBN 978-80-906325-0-9. S. 346-355.

Externé odkazy
--------------

* Oficiálne stránky univerzity Archivované 2018-04-27 na Wayback Machine (po arabsky)